ZAPISNIK

s 1. sjednice Vijeća roditelja OS Bogumila Tonija, Samoboršk.god.2019./2020. održane dana 4. listopada 2019.

Započeto: 17:30 sati

Sjednicu otvara ravnateljica škole gdja. Milena Kolarec te nazočne srdačno pozdravlja. Roditeljima se popis te se utvrđuje da sjednici prisustvuje 32 roditelja, od ukupno 50 roditelja, odnosno dovoljan broj članova, te gdja Kolarec objavljuje slijedeći dnevni red:

1. Izbor predsjednika vijeća roditelja
2. Plana rada Vijeća roditelja
3. Plan i program rada škole
4. Osiguranje učenika
5. razno

Ad 1

Gdja Kolarec, te neki od roditelja predlažu kao kandidata za predsjednicu Vijeća roditelja Mirelu Crnjak, višegodišnju zamjenicu predsjednika vijeća roditelja.

Mirela Crnjak se predstavlja te navodi da je po zanimanju sudac općinskog suda, civilne i obiteljske grade sudovanja, unazad 15 godina, te je profesionalno dužna voditi brigu o pravima i interesima sve djece, te će isto biti u njenom fokusu ukoliko bude izabrana.

Također, navodi da je obzirom na česte primjere neprimjernog ponašanja (vikanja, prostačenja) ponekih roditelja prema ravnateljici te profesorima i drugim djelatnicima stručnih službi škole nužno propisivanje etičkih pravila ponašanja za roditelje koji bi svojim vlastitim primjerom kako kod kuće tako na javnim mjestima, posebno u nazočnosti djece, bili primjer poštovanja škole i njenih djelatnika. Tako bi se na djecu od najranije dobi usadio stav poštovanja prema školi i učiteljima bez iznimke.

Također, navedeno je da je svako neprimjerno ponašanje roditelja prema djelatnicima škole čin nasilja te podliježe kaznenoj i prekršajnoj odgovornosti, obradi pred nadležnim centrom za socijalnu skrb, te je potrebno da djelatnici škole obavijeste policiju u slučaju neprimjernog verbalnog nasilja.

Napomenula je da svi roditelji imaju pravo predlagati ili savjetovati uočene probleme tijekom školovanja na miran i prijateljski način putem svojim razrednih predstavnika, a da će se po potrebi prijedlozi staviti na glasovanje Vijeću ukoliko su ti prijedlozi u domeni Vijeća bez da zadiru u nastavu i autoritet škole i nastavnika.

Nadalje, zahvalila je svim roditeljima na podršci koju pružaju školi i njenim djelatnicima kroz afirmativan stav, jer je mirno i prijateljsko okruženje prema nastavnicima u obitelji i društvu u interesu djece, te doprinosi pravilnom obrazovanju i psihičkom razvoju djece.

Mirela Crnjak izabrana je jednoglasno s ukupno 32 nazočna predstavnika roditelja.

Ista je za svoju zamjenicu predložila Aleksandra Raketić Bertović, dr. sc., profesor fizike i matematike, podržala predsjednicu u cijelosti u njenom programu te predložila edukaciju za roditelje, te aktivno sudjelovanje u izradi "bontona ponašanja".

Aleksandra Raketić Bertović izabrana je jednoglasno s ukupno 32 nazočna predstavnika roditelja .

Jednoglasno je za zapisničara izabrana Marija Župančić koja je svoj pristanak dala telefonski. Zapisnik je u odsutnosti Marije Župančić vodila predsjednica vijeća Mirela Crnjak.

Ad 2

Predloženi ciljevi predsjednice Mirele Crnjak o etičkom ponašanju roditelja i djece te pravilnom stavu prema školovanju i obrazovanju prihvaćeni su jednoglasno kao plan i program Vijeća roditelja, dok će se stručne edukacije kao i svi konstruktivni prijedlozi roditelja svih razrednih odjeljenja uklopiti u plan i program vijeća roditelja naknadno, tijekom školske godine.

Određeno je da će se sjednice održati bar dvije tijekom godine, a po potrebi i više.

Ad 3

Ravnateljica je ukratko predstavila plan i program rada škole i školski kurikulum za ovu školsku godinu te nas obavijestila o novostima (sve škole od ove su godine dio kurikularne reforme „Škola za život“ zbog čega su djelatnici OŠ Bogumila Tonija protekle godinu pohađali potrebne edukacije, a na opremanje škole je utrošeno 117.000,00 kn za obnovu kabineta kemije, fizike, matematike te radnih materijala za 1. razrede dok se još uvijek čeka realizacija nabave tableta. Tijekom ljetnih praznika škola je od strane CARNET-a u potpunosti pokrivena mrežom.

Psihologica škole, gđa. Jasmina Vizler Zorko, predstavila nam je Školski razvojni plan. Škola tokom ove godine planira niz radionica i predavanja za učenike, učitelje i roditelje o raznim temama kao što su sprječavanje elektroničkog nasilja, odnos učitelja i učenika, poučavanje i učenje, odnos učitelja, roditelja i škole te planiranje nastavnog procesa. Predstavnici roditelja bit će obaviješteni i pozvani mailom za sva predavanja za roditelje. Neka od tih predavanja bit će za ograničeni broj osoba, pa u slučaju da su predstavnici spriječeni bilo bi dobro da dođu drugi roditelji iz razreda. Prvo predavanje bit će održano 29.10. u 19:10h u Bunkeru a roditelji će biti obaviješteni mailom.

Ravnateljica Kolarec naglasila je kako je prostor nekadašnje knjižare preuređen u boravak za djecu nižih razreda te kako su prostori starih boravaka djelomično obnovljeni, a daljnja obnova nastavit će se tijekom zimskih praznika. Također, naglasila je kako su u sve područne škole ugrađene klime, a da je u planu i uređenje kuhinje u PŠ Farkaševac. Također, uvedena je klima u područnu školu Mirnovec, te su klimatizirane sve preostale učionice u centralnoj školi u Samoboru.

Usprkos trendovima smanjenog broja učenika, naša škola zadržala je broj učenika (nema pada u broju) te su čak dva kabineta prenamijenjena u učionice za strane (izborne) jezike. U niti jednom trenutku nema slobodnih učionica te su kapaciteti škole u potpunosti dosegnuti, ali ravnateljica je roditelje uputila kako će se u ovoj školskoj godini svi planirani sadržaji održavati bez poteškoća.

Godišnji plan i kurikulum jednoglasno su prihvaćeni, a plan rada nadopunit će se planiranim predavanjima kroz godinu.

Ad 4

Predstavnici dviju osiguravajućih tvrtki (Croatia i Euroherc osiguranje) predstavili su svoje ponude koje se u većini uvjeta znatno ne razlikuju. Ponuda Euroherca imala je rok za uplatu do 10.10.2019. što je većina prisutnih ocijenila kao prekratak rok da se stignu podijeliti uplatnice i izvršiti uplata. Zbog dobrih iskustava tokom prošle godine vijeće se jednoglasno odlučilo  za Croatia osiguranje i uplatu od 30,00kn. Za sve uplate do 31.10.2019., osiguranje će vrijediti od 01.09.2019. do 31.08.2020., dok za uplate zaprimljene nakon 31.10.2019. osiguranje će vrijediti od datuma uplate. U navedenom periodu djeca su osigurana 24 sata., u školi i izvan škole.

Važno je da na svakoj uplatnici bude naznačeno ime i prezime učenika, OIB i razred da se uplata može lakše povezati sa osiguranim učenikom.

Ad 5

Prvo pitanje bilo je kako i kada se izabiru izborni predmeti i izvan nastavne aktivnosti? Ravnateljica je odgovorila da u nižim razredima dodatna aktivnost organizirana tako da svi učenici iste generacije u istom turnusu biraju između aktivnosti koje provode u toj školskoj godini učiteljice tih razreda i vezane su/prilagođene uz raspored i satnicu. Dok se za više razrede može izabrati aktivnost koja se odvija i u suprotnom turnusu i nisu vezane isključivo za istu generaciju. Izborni predmeti informatika ili strani jezik se često zbog uvjetovane satnice učitelja odvijaju u suprotnim turnusima. Ravnateljica je napomenula da se iz izbornih predmeta stranih jezika dobivaju ocjene koje se poslije priznaju pri upisu u srednje škole i nose dodatne bodove. Izborni predmeti i aktivnosti biraju se na prvom roditeljskom sastanku na početku školske godine.

Na to se nadovezalo pitanje o učenicima koji putuju i kojima je komplicirano dolaziti na izborne predmete u suprotnom turnusu, ravnateljica je odgovorila da ima više grupa iz istih predmeta pa da se eventualno tako i to može dogovoriti ili uskladiti.  
Na pitanje o tome da li će se na vijeću roditelja raspravljati o izletima, putovanjima i terenskim nastavama - odgovoreno je da se planovi i suglasnosti oko terenskih nastava usvajaju na prvom roditeljskom sastanku u školskoj godini te su takvi izleti i putovanja dio nastave.

Ravnateljica je zamolila da se izjasnimo da li je vijeće roditelja suglasno da se zadrži dosadašnja praksa i prijedlog škole da svi učenici budu u ravnopravnom položaju za odlazak na terensku nastavu. Trošak terenske nastave za učenike koji putuju do škole ili su iz područnih škola je veći te je praksa da se cijena prijevoza ravnomjerno podijeli na sve koji idu na terensku nastavu. To u prosjeku po učeniku ispadne dodatnih 2-5 kn. Suglasnosti za to traže se na prvom roditeljskom sastanku ili prije terenske nastave.

Vijeće je prijedlog jednoglasno podržalo.

Nakon toga je predsjednica vijeća zaključila sjednicu.

Dovršeno u 19:10 sati

Milena Kolarec, prof.

Jasmina Vizler Zorko, prof.

Mirela Crnjak, dipl.prav.